Meira úrval og stöðugra framboð með auknu frelsi 15. janúar 2020 Grein Ólafs Stephensen , framkvæmdastjóra FA , í Viðskiptamogganum 15. janúar 2020 . Um áramótin féll bann við innflutningi á fersku kjöti og eggjum frá öðrum ríkjum Evrópska efnahagssvæðisins úr gildi . Þar með efndi Ísland samningsskuldbindingar sínar samkvæmt EES-samningnum – meira en áratug eftir að samið var við Evrópusambandið um að þessar vörur yrðu í frjálsu flæði á öllu EES . Það er full ástæða fyrir stuðningsmenn frjálsra milliríkjaviðskipta að fagna þessum tímamótum og að stofnanakerfi EES-samningsins virki eins og það á að gera ; ríki komist ekki upp með að brjóta samninginn vísvitandi til að þjóna sérhagsmunum heima fyrir . Frá og með áramótum er ekki lengur áskilið að kjöt sem flutt er til landsins þurfi að hafa verið frosið í 30 daga . Kerfi leyfisveitinga vegna innflutnings fellur jafnframt niður . Um leið tóku hins vegar gildi margvíslegar reglugerðir um svokallaðar viðbótartryggingar . Innflytjendur þurfa að sýna fram á að ferskt kjöt af alifuglum sé laust við kamfýlóbakter og innflutningi á eggjum , svínakjöti , nautakjöti og alifuglakjöti þurfa að fylgja vottorð um að varan sé laus við salmonellu . Hinar nýju reglur eru mjög umfangsmiklar og þurfa innflytjendur að uppfylla ýtrustu heilbrigðiskröfur . Evrópska eftirlitskerfið virkar velÞað er algjörlega fráleitt þegar talsmenn landbúnaðarins , sem börðust harkalega gegn því að Ísland uppfyllti samningsskuldbindingar sínar , tala eins og nú steðji ný hætta að heilsu bæði fólks og búfjár af því að við þurfum að reiða okkur á evrópskt eftirlitskerfi , sem hafi ekki virkað . Eftirlitskerfi Evrópusambandsins – sem byggist á sömu matvælalöggjöf og er í gildi hér á landi – hefur einmitt virkað vel . Það er aldrei hægt að koma í veg fyrir að matarsýkingar komi upp , en kerfið hefur virkað vel til að koma í veg fyrir að þær breiðist út . Rétt eins og okkar innlenda eftirlitskerfi hefur virkað vel þegar upp hafa komið salmonellasýkingar á fuglabúum ( sem gerist reglulega ) eða þegar stærsti e.coli-faraldur á Íslandi kom upp hjá ferðaþjónustubændum síðastliðið sumar . Þegar frumvarp landbúnaðarráðherra um afnám bannsins var til umræðu , var mikið gert úr hættunni á því að ófrosnu kjöti gætu fylgt sýklalyfjaónæmar bakteríur , sem ekki væru til á Íslandi . Nýjar rannsóknir samkvæmt evrópskum reglum , sem Ísland var heldur seint til að taka upp , sýna þó að sýklalyfjaónæmar bakteríur finnast í innlendu búfé og kjöti , þrátt fyrir bannið . Raunar má halda því fram að staðan í baráttu við sýklalyfjaónæmi sé betri nú en áður en dómar EFTA-dómstólins og Hæstaréttar féllu , því að þá töluðu menn eins og frystiskylda á innfluttu kjöti væri fullnægjandi vörn gegn sýklalyfjaónæmum bakteríum í mat . Sú umræða sem síðan hefur farið fram hefur orðið til þess að farið er að beina sjónum að öðrum uppsprettum slíkra baktería , til dæmis margföldun á fjölda ferðamanna sem sækja heim íslenzk býli og óviðunandi ástandi frárennslismála víða um land . Enn hefur ekkert ferskt kjöt eða egg verið flutt til landsins . Innflytjendur þurfa að kanna vel markaðinn , stöðuna hjá birgjum og fara yfir hið nýja regluverk . Afar ósennilegt er að nokkuð verði flutt inn af fersku alifuglakjöti eða svínakjöti vegna takmarkaðs líftíma þeirrar vöru . Sú vara , sem væntanlega verður fyrst og fremst flutt inn fersk , er nautgripakjöt í hærri gæðaflokkum , fyrir verslanir með eigin kjötborð og veitingastaði . Þá eru einhverjir innflytjendur að skoða möguleika á innflutningi á ferskum eggjum . Breytingin þýðir því meira úrval fyrir neytendur . Afnám 30 daga frystiskyldu þýðir líka að innflutningsfyrirtæki geta brugðist hraðar við skorti á tilteknum vörum , jafnvel þótt viðkomandi vara sé flutt inn frosin . Það verður þá liðin tíð að innflytjendur þurfi að bíða með að flytja inn vöru þar til 30 daga markinu er náð . Þetta þýðir jafnara framboð á kjötmarkaði og þá væntanlega hagstæðara verð , auk þess sem tollkvótar fyrir innflutning á kjöti nýtast betur .